
Comisia pentru buget, finanţe şi bănci

Bucureşti,        24.09.2002         

Nr. 22/439

Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea alineatului 3 al articolului 49 din Legea nr. 27/1994 privind impozitele şi taxele locale, cu care comisia noastră a fost sesizată în fond cu adresa Biroului Permanent nr. 242 din 12.09.2002.

PREŞEDINTE,

Prof. dr. Florin Georgescu

Comisia pentru buget, finanţe şi bănci

Bucureşti,        24.09.2002 

Nr. 439

RAPORT

asupra propunerii legislative pentru modificarea alineatului 3 al articolului 49 din Legea nr. 27/1994 privind impozitele şi taxele locale
Cu adresa nr. 242 din 12.09.2002, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea alineatului 3 al articolului 49 din Legea nr. 27/1994 privind impozitele şi taxele locale.

La întocmirea raportului s-a avut în vedere  avizul Consiliului Legislativ.

La lucrările comisiei au participat 23 deputaţi, din totalul de 25 membri ai comisiei.

In urma examinării propunerii legislative pentru modificarea alineatului 3 al articolului 49 din Legea nr. 27/1994 privind impozitele şi taxele locale , în şedinţa din 24.09.2002, comisia a hotărât, cu unanimitate de voturi, a hotărât respingerea propunerii legislative din următoarele considerente:

Legea nr. 27/1994 privind impozitele şi taxele locale a fost modificată prin Ordonanţa Guvernului nr. 36/2002 privind impozitele şi taxele locale, care – la art. 73 – prevede: ”consiliile locale sau judeţene, după caz, pot majora anual, cu până la 50%, impozitele şi taxele locale”, prevedere agreată de reprezentanţii autorităţilor administraţiei publice locale consultaţi în prealabil emiterii ei.

Legea nr. 27/1994, potrivit art. 80 lit. h) din Ordonanţa Guvernului nr. 36/2002 privind impozitele şi taxele locale, urmează a-şi înceta aplicarea prin abrogare de la data de 01.01.2003.

Ca urmare impozitele şi taxele locale pentru anul 2003 vor fi stabilite potrivit noului act normativ, iar pentru anii următori consiliile locale pot uza de prevederile art. 73 şi art. 74 alin. (1) din Ordonanţa Guvernului nr. 36/2002 cu modificările şi completările ulterioare.

Faţă de această constatare, iniţiativa legislativă nu se justifică.

La lucrările comisiei nu au participat invitaţi, în conformitate cu prevederile art.51 şi 52 din Regulamentul Camerei Deputaţilor, reprezentanţii ministerelor de resort.

Prezenta propunere legislativă face parte din categoria legilor ordinare.

PREŞEDINTE,

Prof. dr. Florin Georgescu

          Consilieri parlamentari:

          Onete Alexandru

          Popescu Luminiţa

